På overfarten mellem Hirtshals og Kristiansand havde ColorLine budgetteret med ca. 87.000 passagerer i maj måned, men hele 105.200 passagerer valgte at tage med ColorLine til Norge. ColorLines danske direktør er selvsagt tilfreds - Vi er naturligvis rigtig glade for, at det går så godt på Hirtshals-Kristiansand, siger Jacob Jensen. Og succesen stopper ikke der for ColorLine Danmark. Den nye Superspeed II-færge, der sejler mellem Hirtshals og Larvik, er allerede efterspurgt. - Vi kan formentlig godt nå den samme overtegning på Superspeed II, som vi oplever i øjeblikket på Superspeed I, siger Jacob Jensen. Superspeed II-færgen har allerede været på charmetur i Oslo og Larvik, og præsenteres på havnen i Hirtshals på fredag.

Referat:
I maj måned slog Hirtshals' Superspeedfærge alle rekorder. Samme fremgang ventes med Superspeed II.